Stal items per gids uit: leestekens
Woensdag, 01 Desember 2021 14:02
Hoekom? Die skakel tussen woordsoorte en spelreëls
Ek kom nou die dag die volgende Engelse woord teë waarvan ek nie die betekenis ken nie: "sesquipedalian". Onmiddellik klim ek op die rekenaar en hark my versameling aanlyn Pharos-woordeboeke nader. '1 'n lang mens/ding; 2 lang woord (naamwoord); 1 polisillabies, veellettergrepig; 2 ellelank (pred.), ellelang(e) (attr.); 3 langdradig, omslagtig, wydlopig" (adjektief)' is die betekenisse wat daar vir my gegee word.
Wat ek gedoen het, is om 'n hulpmiddel, naamlik 'n woordeboek, te gebruik om 'n talige kwessie op te los. Net so is kennis van woordsoorte 'n belangrike hulpmiddel wat gebruik word wanneer die korrekte spelling van woorde bepaal moet word. Woordsoorte moet derhalwe as 'n middel tot 'n doel beskou word en nie 'n doel op sigself nie – 'n mening wat ook in die onderrigleerplan, die Kurrikulum- en Assesseringsbeleidsverklaring, gehuldig word.
Kurrikulum en Assesseringsbeleidsverklaring
Vrydag, 10 Mei 2019 05:53
As kommas 'n ondeugsame uitwerking het
In die laaste doodsnikke van hulle verkiesingskampanje twiet die ZACP: "... We believe in our creativity and ability to innovate, Let's unleash that on the universe."
Niks opvallends in die Twitterversum nie, behalwe dat hulle toe self enkele sekondes later op hulle eie twiet reageer met: "*Apologies for the rogue comma. We care about punctuation but Autocorrect is The Man."
Was dit nie dat hulle hulle manlik chauvinistiese onderbroek met daardie "Autocorrect is The Man" bevestig het nie, het ek my kruisie Woensdag dalk agter dié klomp manne getrek.
Vrydag, 14 September 2018 05:26
Uitsterf van die kommas ná aanhef, groet
Teen dié tyd het algar seker al op sosmed die 1972-brief van die Suid-Afrikaanse Lugdiens gesien waarin 'n waardin deur die assistenthoofbestuurder aangespreek word, opdat sy asseblief vir ons 1,1 kg moet afskud voor die volgende inweegsessie, baie dankie en groetnis die uwe.
In my eie plasing op Facebook kies ek om tong-in-die-kies te fokus op die feit dat daar ná die aanhef ("Geagte mejuffrou,") en die groet ("Die uwe,") kommas gebruik is – 'n praktyk wat om die een of ander misterieuse rede in Afrikaans uitgesterf het.
Wanneer het dit gebeur? Facebookkollega Ilna Stander hipotetiseer dat dit dalk in die 1974-kurrikulum vir die destydse standerd 8's ingevoer is, want die matrieks van 1976 (so lyk dit vir ons) was die eerstes wat die formele brief in die sogenaamde blokformaat en sonder 'n komma moes skryf.
Vrydag, 11 Mei 2018 16:08
Punt of emotikon?
Hierdie blog is 'n uitgebreide, verrykte weergawe van 'n rubriek wat op Vrydag 11 Mei in Beeld verskyn het, en wat jy hier kan lees.
Toe Hans Bennis, hoof van die Nederlandse Taalunie, dié week aan die Nederlandse Algemene Dagblad voorstel dat koerante en nuuswebwerwe naas gewone teks in hul berigte en artikels ook emotikons begin gebruik, was Twitter in rep en roer.
"Gebruik mense jonger as sestig nog emotikons?" vra 'n bekende professor kastig verbaas. "Kommunikasie met emoji's? Dis apetaal!" sê 'n ander. Wat herinner aan die openingstrefwoord in die Instituut vir die Nederlandse Taal se internetwoordeboekie wat op 1 Mei as 'n geleentheidsboekie verskyn het om die internet se 25-jarige bestaan te vier, naamlik "aapstertgenerasie": almal wat tussen 1990 en 2005 gebore is en met moderne kommunikasiemiddels soos die internet en e-pos (vandaar die aapstert, die teken @ in 'n e-posadres) grootgeword het.
Dat die internet binne 'n skrale kwarteeu omtrent elke aspek van miljoene mense se bestaan beïnvloed het, kan nouliks ontken word. Ook hoe ons deesdae met mekaar kommunikeer. Uit ons daaglikse kommunikasie, wat al hoe visueler raak, is kletssimbole nie meer weg te dink nie. Met foto's en emoji's in WhatsApp- en Snapchat-boodskappe, op Instagram, Twitter, Facebook, noem maar op, vind daar vandag gesprekke plaas waarvoor onlangs nog oproepe gemaak en e-posse en teksboodskappe gestuur is.